贈王仲和架閣
作者：陳造
朝代：宋

paragraphs: 朱樓窗霏楊柳烟，樓中香霧浮龍涎。
眩旋客眼錦繡筵，閙花打圍妖且妍。
小蓓稚萼紅玉鮮，酒行急管雜繁絃。
羯鼓催開褭風蓮，橫笛未放蛟鼉眠。
老子判醉忘華顛，歸去就枕疑針氈。
但有夢語追遊仙，芳訊忽聽青翼傳。
翠鸞彩雲欻漂翩，縹緲三十六洞天。
水佩風裳若箇邊，重來朱樓柳吹綿。
樓中主人卓詩肩，瀹處士茗安僧禪。
兀坐向我俱可憐，君才時彥孰後先。
宦路已著祖生鞭，富貴取携固有然。
列屋指見羅嬋娟，老子賢否真天淵。
蕙蘭香中錦瑟前，觴詠或可君周旋。